Derek Prince'i Teenistus
Prohvetliku ilmutuse selgroog
Osa 2/2
Meil on mitmeid tunnustähti olnud, umbes 7-8 konkreetset tunnustähte,
kuid kõige olulisemat tunnust pole olnud, see on kirjas Matteuse 24:14.
See on üks olulisemaid salme praegu. Mis see tunnustäht siis on?
Matteuse 24:14 "Ja seda Kuningriigi evangeeliumi
kuulutatakse kogu ilmamaale, tunnistuseks kõigile rahvastele,
ja siis tuleb lõpp." See on väga konkreetne.
Jeesuselt küsitakse: mis on lõpuaja tunnuseks?
Siin Ta vastab: seda Kuningriigi evangeeliumi kuulutatakse
kogu ilmamaale, tunnistuseks kõigile rahvastele, ja siis tuleb lõpp.
See on konkreetne vastus konkreetsele küsimusele.
Väga oluline meile, sest kelle vastutus on evangeeliumi kuulutada?
Meie. Me ei saa eeldada, et poliitilised juhid või
haridustöötajad või teadlased või sõjaväejuhid seda teevad.
Meie peame seda tegema.
Rahvaste saatus on meie käes.
Oleme kõige erakordsem rahvas maa peal.
Mitte seetõttu, kes me ise oleme, vaid seetõttu, mida võime teha.
Vaatame 2 Peetruse 3:11-12:
"Kui see kõik nõnda laguneb,"
see tähendab tõesti kogu maad,
"missugused siis peate olema teie pühas eluviisis ja jumalakartuses,
oodates ja kiirendades Jumala päeva tulemist?"
Peaksime tegema kahte asja: ootama ja kiirendama seda.
Kui saame seda kiirendada, siis saame ka aeglustada.
Kuidas me seda kiirendame?
Kuulutades Kuningriigi head sõnumit kõigile rahvastele.
Kui me seda ei tee, kuigi saaksime, siis me aeglustame Issanda tulekut.
Kui aga arvestada maailma kannatusi kuni Issand tuleb,
siis on see kardetav vastutus, mille kogudus enda peale võtab -
seda kannatust pikendada.
Kui saaksin sulle ühe asja meelde jätta, siis see oleks see tõde:
see, mis tegelikult Issanda tulekut kiirendab,
on Kuningriigi evangeeliumi kuulutamine kõigile.
Sest kui Ta lahkus, ütles Ta oma jüngritele:
minge kõige maailma ja kuulutage evangeeliumi kogu loodule,
tehke jüngriteks kõik rahvad.
Ta ei tule tagasi enne, kui oleme seda teinud.
Veetnud 5 ja pool aastat Briti armees,
tean, et sõjaväes käsk on käsk.
Esimese asjana öeldakse:
käskude mitteteadmine pole vabanduseks neid mitte täita.
Ütlen sedasama ka teile.
Seejärel öeldi: kui käsk on ülaltpoolt antud,
siis peab seda täitma nii kaua, kuni keegi ülaltpoolt selle tühistab.
Jeesusel on meelevald, Tema andis need käsud,
Ta pole neid kunagi tühistanud - need on endiselt jõus.
Ta ei tule tagasi koguduse järele, kes ei suuda Ta käske täita.
Jätkame Matteuse 24. Väga huvitav -
peale salmi 14 toimub täielik vaatenurga muutus.
Salmis 14 vaadatakse kõiki rahvaid, kogu maad.
Salmis 15 vaadatakse väga väikest maalapikest maa peal -
Juudat, mis on tänapäeval põhimõtteliselt Iisraeli riik.
Iisrael on natuke suurem.
Juhtumisi, andke mulle andeks, aga Piibel ei kutsu seda Läänekaldaks.
Juudid ka mitte - nemad kutsuvad seda ka tänapäeval Juudaks.
Matteuse 24:15 "Kui te siis näete pühakojas seisvat hävituse koletist,
millest prohvet Taaniel on rääkinud, lugeja mõtelgu sellele,
siis need, kes on Juudamaal, põgenegu mägedesse.
Kes on katusel, ärgu tulgu alla oma majast midagi võtma,
ja kes on põllul, ärgu pöördugu tagasi võtma oma kuube!
Aga häda neile, kes on lapseootel, ja neile, kes imetavad neil päevil!
Aga palvetage, et teie põgenemine ei juhtuks talvel ega hingamispäeval."
Kui seal räägitakse pühakojas seisvast hävituse koletisest,
pean ütlema, et ma ei tea täpselt, mis see on.
Usun, et kontekstiga arvestades,
peaks see pühakoda olema templiala Jeruusalemmas.
Mis tahes see hävituse koletis on, kaldun arvama,
et see on mingi ebajumalalaadne märk templilähedasel alal,
mis kuulutab, et antikristust peab kummardama.
Sealt jõuame aega, mil antikristus end jumalaks kuulutab ja
nõuab juutide ülistust.
Nad seisavad siis silmitsi kriisiolukorraga,
sest ükski juut ei põlvita vabatahtlikult ühegi inimese ette.
Teatud mõttes seisavad nad silmitsi küsimusega:
kas antikristus on Messias või oli Jeesus Messias?
Arvan, et Jumal seab nad meelega silmitsi selle valikuga.
Jeesus ütleb: mis tahes see märk on, kui see ilmub,
peate koheselt reageerima.
Selle pakilisus on hirmutav.
Ta ütleb: "Need, kes on Juudamaal, põgenegu mägedesse."
Pole päris selge, mis mägedesse, kuid arvan, et Negevis,
see on mu isiklik arvamus.
"Kes on katusel, ärgu tulgu alla oma majast midagi võtma."
Sealkandis on majadel tasapinnalised katused ja
välistrepid, mis viivad katustele.
Jeesus ütleb: kui oled katusel, ja kuuled sellest,
siis mine otse trepist alla ja ära. Ära mine majja midagi võtma.
See näitab selle pakilisust.
"Kes on põllul, ärgu pöördugu tagasi võtma oma kuube!"
Töötad põllul, jätsid mantli kuskile, ära mine seda tooma,
sul pole aega, pead kohe lahkuma.
Selle ütluse pakilisust pole võimalik liialt rõhutada.
"Aga häda neile, kes on lapseootel, ja neile, kes imetavad neil päevil!"
Teisisõnu, see saab olema väga raske aeg,
eriti just rasedatele ja imetavatele naistele.
Siis ütleb Ta midagi üliolulist: "Aga palvetage, et teie põgenemine
ei juhtuks talvel ega hingamispäeval."
Kõigepealt, miks poleks hea põgeneda hingamispäeval?
Olin Palestiinas, enne kui sellest sai Iisrael, Briti mandaadi all.
Sel ajal poleks mingit vahet olnud,
kas oleksid sabati ajal põgenenud või mitte.
Kuid Juudi riigi rajamisest alates nõuavad religioossed juudid
sabati pidamist ja enamik ühistranspordist seisab siis.
Igasuguse suurema hulga inimeste liikumine sel päeval paistaks silma.
Kas mõistate, millele see viitab?
See eeldab, et Juudas on selleks hetkeks jälle rajatud Iisraeli riik,
muidu poleks prohveteeringul mingi tähendust.
Jeesus ennustas väga selgelt Iisraeli riigi taastamist,
see on üks näide.
Veel midagi - Ta ütleb neile, kuidas palvetada.
Ütlen "neile", see võib ka "meile" olla,
kuna elame Jeruusalemmas.
"Palvetage, et teie põgenemine ei juhtuks talvel ega hingamispäeval."
Väga oluline: prohveteering ütleb ette, mida võime palvetada.
Oleks rumal palvetada, et me ei peaks põgenema,
sest Jeesus ütles, et peame põgenema.
Võime palvetada, et see ei juhtuks talvel ega hingamispäeval.
Kui näete kriisi saabumas ja on talv, siis öelge:
kallis Issand, palun pea seda kinni kuni on parem ilm.
Või kui näete häda tulemas reede pärastlõunal,
sabati alguses, siis öelge: pea seda kinni pühapäevani.
Püüan rõhutada, et kui me prohveteeringuid ei tunne,
võime paluda palju rumalaid palveid.
Oleks rumal paluda, et miski ei juhtuks,
mille kohta Jeesus ütles, et see juhtub.
Usun, et paljud kristlased paluvad asju, mis ei juhtu iial,
sest Jeesus ütles, et need ei juhtu või vastupidi.
See on aja raiskamine.
Sinu palved peavad olema Jumala avaldatud eesmärkide piires.
Edasi: Matteuse 24:21 "Sest siis on nii suur ahistus,
millist pole olnud maailma algusest kuni praeguse ajani
ega tule enam iial. Ja kui nende päevade arvu ei kahandataks,
siis ei pääseks ükski, aga valitute pärast kahandatakse neid päevi."
Sel ajal saab olema kõige suurema vaeva ja kannatuste aeg,
mis on iial inimajaloos olnud.
Mitte midagi taolist pole iial varem toimunud.
Kui mõtled holokaustile 1939. aastal ja hiljem ja teadvustad,
et 6 miljonit juuti hukkus kõige õudsamal viisil ja
et see aeg saab sellest hullem olema, ütleksin,
et peame sellele tähelepanu pöörama.
Nii paljud kristlased on nagu inimesed Inglismaal
II Maailmasõja ajal - 3 päeva enne lõpulahingu algust,
ja nad isegi ei teadnud, et sõda oli käimas.
Nii palju me kristlusest on niivõrd kerglane,
ebaoluline reaalse elu suhtes.
Üks peamine põhjus selleks on piibellike ettekuulutuste
mitteteadmine.
Ma pole paanikatekitaja ega pessimist, olen optimist.
Usun, et Jumal valitseb ja parim saab sündima.
Kuid oleks rumal mitte meeles pidada, et tuleb raske aeg.
Kui Jeesus seda juba ütleb, siis tuleb raske aeg.
Jeesus ütles, et olukord on nii kohutav, et elu maa peal on ohus.
Statistiliselt on hetkel maa peal piisavalt tuumarelvi,
et hävitada elu 250 korda.
Mõned aastad tagasi inimesed irvitasid selle üle ja ütlesid:
mis küll saaks juhtuda, mis ohustaks kogu elu maa peal.
Nüüd pole enam midagi pilgata.
Ma ei ütle, et tuleb tuumasõda, lihtsalt ütlen,
et vähemalt pole see enam teaduslikult pea võimatu,
vaid enamus teadlasi arvab, et see on tõenäoline.
Teadlased on tõenäoliselt kõige enam valvel, kristlased magavad.
Isiklikult arvan, ja võid minuga mitte nõustuda, saad ikka taevasse,
usun, et see viletsus tuleb kahes osas.
Esimene osa puudutab Iisraeli, siin öeldakse nii,
kuid see ei lõpe seal.
Vaatame kahte asja Iisraeli kohta: Jeremija 30:3 alates.
See on väga selge ettekuulutus Iisraeli taastamise kohta oma maale.
On vaid kaks varianti: kas usud seda või mitte,
kuid seda pole võimalik tühjaks teha.
Jr 30:3 "Sest vaata, päevad tulevad, ütleb Issand,
mil ma pööran oma Iisraeli ja Juuda rahva vangipõlve, ütleb Issand,
ja ma toon nad tagasi maale, mille ma andsin nende vanemaile,
ja nad pärivad selle."
Kui tead Piiblist isegi natuke, tead, mis maa see on,
mille Issand nende vanematele andis. On vaid üks maa -
Kaananimaa või Püha maa või Iisrael.
Jumal ütleb: toon oma rahva tagasi sinna ja nad omandavad selle maa
sõltumata sellest, mis ÜRO ütleb.
Jr 30:4, see viitab Iisraeli tagasitulekule:
"Ja need on sõnad, mis Issand rääkis Iisraeli ja Juuda kohta,
sest nõnda ütleb Issand: "Me oleme kuulnud hirmukisa;
on kartus, aga mitte rahu." Kas tundub rahulik?
"Küsige ometi ja vaadake: kas meesterahvas sünnitab?
Mispärast ma näen iga meest käed puusas nagu sünnitajal naisel,
ja mispärast on kõik näod muutunud kahvatuks?"
Siin on sünnitusvalud. See on nii kohutav,
et mehed käituvad kui sünnitajad naised.
Salm 7: "Häda! Sest see päev on suur, sellesarnast ei ole."
Nagu Jeesuski ütles - midagi sellesarnast pole.
"See on Jaakobile ahastuse aeg, aga ta päästetakse sellest."
Ära seda osa unusta!
Kui Jeesus Matteuse 24 räägib, usun, et Ta räägib
Jaakobi ahastuse ajast.
Taanieli 12:1 alates ütleb sama aja kohta:
"Ja sel ajal tõuseb Miikael, see suur vürst,
kes seisab su rahva laste eest."
Seda öeldakse Taanielile, nii et kes on ta rahva lapsed?
Juudi rahvas - Iisrael.
Pange tähele, Miikael on peaingel, kes valvab Iisraeli üle.
Nii et kui Miikael on esiplaanil, siis on keskmes Iisrael,
sest see on tema vastutus.
Ilmutuse 12, kus Miikael on peamine osaline, näitab,
et Iisrael on asjade keskmes.
"Ja sel ajal tõuseb Miikael, see suur vürst,
kes seisab su rahva laste eest. Siis on kitsas aeg,
millist ei ole olnud rahvaste algusest peale,
sel ajal päästetakse su rahvas, kõik, keda leitakse olevat
raamatusse kirjutatud. Ja paljud neist,
kes magavad mulla põrmus, ärkavad: ühed igaveseks eluks
ja teised teotuseks, igaveseks põlastuseks."
See on esimene ülestõusmine.
"Siis paistavad mõistlikud nagu taevalaotuse hiilgus,
ja need, kes saadavad paljusid õiguse teele,
otsekui tähed ikka ja igavesti."
Nii et keset pimedust on Jumala rahval võimalik särada kui tähed.
1 Moosese 15:5, mil Jumal tahtis Aabrahamile näidata,
millised ta järglased saavad olema, viis Ta Aabrahami öösel välja,
näitas tähti taevas ja ütles: nii saab olema su sugu.
Jumal andis selle ilmutuse mulle aastaid tagasi:
kui päike ja kuu ja teised valgused säravad, ei panda tähti tähele,
kui aga kõik muud valgused kustuvad, paistavad tähed kõige eredamalt.
Paulus ütleb: meie oleme usu läbi Jeesusesse Aabrahami järeltulijad.
Kui kõik muud valgused on kustunud ja maailm on pimeduses,
ootab Jumal, et paistaksime eredamalt kui iial varem.
Vaatame veel midagi.
Hoia sõrm Matteuse 24 vahel, vaatame Roomlastele 2:9-10:
"Ahistus ja kitsikus tuleb igale inimhingele, kes teeb kurja,
juudile esmalt ja siis kreeklasele, aga kirkus, au ja rahu igaühele,
kes teeb head, juudile esmalt ja siis kreeklasele."
Nii et Jumala kohtumõistmises ja õnnistustes on jumalik kord:
juudile esmalt ja siis mittejuudile.
Kui viletsus tuleb Iisraeli peale, on see eelmäng
ülemaailmsele viletsusele.
Oluline ka tänapäeval meeles pidada.
Probleemid, mis Iisraeli tabavad, ja neid on arvukalt,
tabavad tõenäoliselt peagi ka ülejäänud maailma.
Ära istu ja ütle, et see ei puuduta meid, sest see võib puudutada meid
enam kui arvata oskad.
Terrorism oli algselt suunatud Iisraeli vastu,
nüüd on see ülemaailmne.
Kuigi viletsus algab Iisraelis, levib see üle maailma.
Ilmutuse 7:9-10 viitab sellele.
See on osa Johannese nägemusest:
"Pärast seda ma nägin, ennäe: suur rahvahulk,
keda ükski ei suutnud loendada, kõigist paganahõimudest ja
suguharudest ja rahvastest ja keeltest seisis trooni ees ning
Talle ees, valged rüüd üll ja palmioksad käes.
Nad hüüdsid suure häälega: "Pääste on meie Jumalal,
kes istub Troonil, ja Tallel!"
Siis üks vanematest ütles Johannesele:
"Need seal valgetes rüüdes - kes nad on ja kust nad tulid?"
Ma vastasin talle: "Mu isand, sina tead." Ning tema ütles mulle:
"Need on need, kes tulevad suurest viletsusest
ning on pesnud oma rüüd ja teinud need valgeks Talle veres."
See on suur viletsus, see on nüüd ülemaailmne,
kõik rahvad, rahvused, suguharud ja keeled,
täpselt nagu Jeesus ette kuulutas.
Peame kiiresti jätkama.
Matteuse 24:23-26 on veel üks hoiatus eksituse vastu:
"Kui siis keegi teile ütleb: "Ennäe, Kristus on siin!"
või "Ennäe, seal!", ärge uskuge,
sest tõuseb valemessiaid ja valeprohveteid ja
need pakuvad suuri tunnustähti ja imesid, et kui võimalik,
eksitada ka valituid."
Me ei saa uskuda, et keegi on tõeline prohvet ainult ta imede tõttu,
on ka saatanlikke imesid.
Jeesus jätkab: "Vaata, mina olen teile seda ette ütelnud.
Kui teile siis öeldakse: "Ennäe, ta on kõrbes!",
ärge siis minge välja; "Ennäe, ta on kambrites!",
ärge siis uskuge!" Miks?
Sest kui Ta tuleb, on see nähtav kogu maailmas, nagu välk.
Siin ei jää midagi salajasse.
Ettevalmistus on salajane, ilmnemine on väga avalik.
Mt 24:27 "Sest otsekui välk sähvatab idast ja paistab läände,
nõnda on Inimese Poja tulemine."
See on nagu välk. See valgub üle maa ühe hetkega.
Ei pea minema kuskile salajasse kohta, et Teda leida.
Kas teate, et Jehoova tunnistajad õpetavad,
et Jeesus on juba tagasi tulnud
ja Ta on kuskil New Yorgis mingi hoone 20. korrusel.
See on tüüpiline näide eksitusest.
Salm 28: "Kus iganes on korjus, sinna kogunevad raisakotkad."
Kes on raisakotkaid näinud? Siin maal ei pruugi palju näha.
Lähis-Idas, eriti Egiptuses näed neid linde õhus tiirutamas,
nad tulevad aina madalamale. Mida see näitab?
Et miski seal maa peal on suremas.
Jeesus ütles: kui näed raisakotkaid kuskile kogunemas,
siis tead, et miski on suremas.
Tahan öelda, et see teatud koht on Iisrael ja
pean ütlema, et seal on juba kõik raisakotkad kohal.
Igasugune kõrvalekalle, eksitus ja antikristlik jõud on esindatud
sellel väiksel maal.
Peame kiiresti jätkama.
Salm 29, pane tähele esimest sõna: "Aga kohe..."
"Aga kohe peale nende päevade ahistust pimeneb päike
ja kuu ei anna oma kuma ja tähed kukuvad taevast
ja taeva vägesid kõigutatakse.
Ja siis saab nähtavaks Inimese Poja tunnustäht taevas ja
siis halavad kõik maa suguvõsad ja nad näevad Inimese Poega tulevat
taeva pilvede peal väe ja suure kirkusega."
Tahan välja tuua sõna "kohe". Kohe pärast mida?
Viletsust. Mis siis juhtub?
Tunnustähed, mis eelnevad vahetult Jeesuse tulekule, sünnivad,
ja siis näevad kõik rahvad Teda aus ja väes tulemas.
Mis on viimane peamine tingimus maa peal enne Jeesuse tulekut?
Viletsus. Raisakotkad.
Kuulake, mõned teist mõistavad, miks nii ütlen, mõned mitte.
Kui kogudus vastutab maa seisukorra eest
vahetult enne Jeesuse tulekut, siis vastutab kogudus ka viletsuse eest.
Ma ei tahaks isiklikult sellist vastutust aktsepteerida.
Teisisõnu, ma ei usu, et kogudusele jääb viimane sõna
maa olukorra suhtes enne Jeesuse tagasitulekut.
Usun, et paljud kurjad jõud tulevad sisse ja kehtestavad end.
Me ei pea Jeesuse Kristuse kogudusena aktsepteerima vastutust
asjade käigu üle vahetult enne Jeesuse tagasitulekut.
Kas mõistate seda?
Liigub ringi õpetus, et kogudus võidab maailma ja
annab selle Jeesusele.
Vastavalt sellele anname selle Talle viletsuse olukorras.
Ma ei tahaks selle eest vastutada.
Püüan seda viisakalt öelda, kuid selline õpetus pärineb
Piibli prohveteeringute tahtlikust eiramisest.
See on väga ohtlik.
Mäletate eelmise sõnumi pealkirja?
"Ignoreeri omal vastutusel."
See pole miski, mille üle vaielda või millega mängida,
see on elu ja surma küsimus.
Me vajame seda valgust pimedas kohas.
Meil on veel mõned minutid. Luuka 21,
siit leiame vastu küsimusele: millal hävitatakse tempel?
See oli esimene küsimus, me pole vastust veel vaadanud.
Luuka 21:20 alates: "Aga kui te näete Jeruusalemma
sõjalaagreist piiratuna, siis mõistke,
et selle laastamine on lähedal." Selle tunnuseks on,
et Jeruusalemm on sõjaväega ümber piiratud.
See läks ajalooliselt täpselt täide 70. aastal pKr,
kui Rooma väed piirasid ümber Jeruusalemma.
"Kuid Jeesus ütles neile, kes uskusid:
"Siis need, kes on Juudamaal, põgenegu mägedele,
ja need, kes on linnas, mingu välja, ja kes on maal, ärgu tulgu linna."
Ta hoiatas oma uskuvaid järgijaid: kui näete Jeruusalemma
ümberpiiratuna, põgenege! Ajalooliselt läks see täide:
Rooma väed piirasid Jeruusalemma ümber, siis poliitilistel põhjustel
andsid aga hetkeks järele.
Juudid, kes uskusid Jeesust kui prohvetit, põgenesid linnast
ja läksid paika üle Jordani ning pääsesid.
Rooma väed piirasid linna uuesti ümber ja ei vabastanud enne,
kui kogu linn oli hävitatud ja 2 miljonit juuti tapetud.
Prohvetit tasub kuulata.
Usun, et täpselt samad põhimõtted kehtivad täna:
peame seda prohvetit kuulama.
Vaatame edasi. Salm 22:
"Sest need on kättemaksupäevad, et kõik läheks täide,
mis on kirjutatud." Kus kirjutatud?
Piiblis. Peamiselt prohvet Moosese poolt.
"Häda neile, kes on lapseootel, ja neile, kes imetavad neil päevil,
sest suur kitsikus tuleb maa peale ja viha selle rahva vastu."
Juudi rahva vastu.
"Ja nad langevad mõõgatera läbi ja nad viiakse vangi
kõigi rahvaste sekka..." Täide läinud!
2 miljonit tapeti, miljon müüdi Rooma orjaturul.
See pole veel loo lõpp.
Salmi 24 viimane väike osa: "Ja Jeruusalemm
jääb paganatele tallata, kuni paganate ajad saavad täis."
Mis järgmisena juhtub? Loeme edasi.
Issanda nähtav tagasitulek aus.
Kui Jeruusalemm vabastatakse paganarahvaste valitsuse alt ja
antakse tagasi Juudi valitsuse alla, toimub järgmisena Issanda tagasitulek.
Kui soovite rohkem infot Derek Prince'i materjalide kohta UKs,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.
Tõlge: Riina Karik